Verðbólga hefur ekki mælst meiri frá því í lok ársins 2009 en hún er komin í átta komma átta (8,8) prósent. Íbúðarverð hefur áfram mikil áhrif á mælingar, að sögn hagfræðings hjá Íslandsbanka.
Verðbólgan er komin í átta komma átta (8,8%) prósent, samkvæmt mælingu Hagstofunnar sem birt var í morgun. Hún hefur tvöfaldast á einu ári og ekki verið hærri frá október 2009 þegar hún var níu komma sjö prósent (9,7%). Samkvæmt verðbólgumarkmiðum Seðlabankans er stefnt að því að halda verðbólgu í tveimur og hálfu prósenti. Hún er því margfalt meiri en markmiðið segir til um. Bergþóra Baldursdóttir, hagfræðingur hjá Íslandsbanka, segir að íbúðaverð og eldsneytisverð hafi mest að segja í þessari mælingu.
Þetta er enn og aftur íbúðaverðið sem er að hafa þessi miklu áhrif og svo þessi innflutta verðbólga.
Það eru matvöruverð og eldsneytisverð sem hafa helstu áhrif á þessa verðbólgumælingu.
Bergþóra segir að verðbólga í nágrannalöndunum leiði til innfluttrar verðbólgu hér á landi sem birtist í hækkandi matvöruverði og eldsneytisverði.
Til að mynda hækkaði eldsneytisverð um tíu prósent núna á milli mánaða, núna í júní. Þetta þýðir að samkvæmt mælingu Hagstofunnar hefur eldsneytisverð hækkað um 26% frá áramótum. Þetta er auðvitað mjög mikil hækkun og fer beint inn í verðbólgutölur.
Svo finnur fólk auðvitað fyrir þessu sem þarf að taka bensín á bílana sína og svo framvegis.
Bergþóra segir ekki gott ástand á íbúðarmarkaði og að erfitt sé að koma sér inn á hann í þessu árferði. Verðbólgan hafi áhrif á daglegt líf fólks.
Hvað varðar helstu nauðsynjarvörur, matvörur og þess háttar, þá hafa þær náttúrulega hækkað gríðarlega mikið. Og fólk finnur fyrir því, ég held að langflestir sem hafa farið að versla í matinn og aðrar vörur finni fyrir miklum hækkunum.
Þetta þýðir líklegast það að kaupmáttur launa mun líklegast rýrna hjá langflestum með þessar háu verðbólgutölur.
Íbúðaverð og innflutt verðbólga hefur mikil áhrif á mælingar á verðbólgu, að sögn hagfræðings hjá Íslandsbanka. Verðbólga hefur ekki mælst meiri frá því í október 2009. Hún er nú komin í átta komma átta prósent. 